-----------------------------------------------------------------------
  2.1 ปัจจัยความเสี่ยง

  -----------------------------------------------------------------------

(1) ความเสี่ยงด้านการดำเนินธุรกิจ

1)  ด้านการตลาด

บริษัทฯ
ประกอบธุรกิจแปรรูปโครงสร้างเหล็กตามความต้องการของลูกค้าทั้งภายในประเทศและต่างประเทศที่
เกิดขึ้นจากการเข้าถึงกลุ่มลูกค้าใหม่โดยบริษัทฯ เอง จากฐานลูกค้าเดิม และจากบริษัทคู่ค้า
ทำให้งานโครงการที่ได้รับมีรูปแบบที่หลากหลาย
อีกทั้งยังขึ้นอยู่กับลักษณะของงานที่ลูกค้ากำหนดตามโครงการนั้นๆ
ส่งผลให้ขั้นตอนการเสนอราคาใช้เวลาในการดำเนินการมาก
เนื่องจากรูปแบบของงานที่ไม่เหมือนเดิมและเปลี่ยนแปลงตามความต้องการของลูกค้า
ซึ่งอาจส่งผลต่อความต่อเนื่องด้านรายได้ของบริษัทฯ
ทีมงานสำหรับการเสนอราคาเกิดจากความร่วมมือกันระหว่าง ฝ่ายการตลาดและประมาณราคา
ฝ่ายงานปฏิบัติการ (ผลิต) และสายงานบริหารเพื่อให้แน่ใจว่า
การเสนอราคาเป็นไปอย่างเหมาะสมที่สุด
ตลอดจนการหาพันธมิตรทางการค้าเพื่อลดปัญหาเรื่องงานโครงการที่ไม่ต่อเนื่อง ตัวอย่างเช่น
การลงทุนร่วมกับบริษัทรับเหมาก่อสร้างขนาดใหญ่เพื่อให้บริษัทฯ เป็นที่รู้จักในวงกว้างยิ่งขึ้น
ตลอดจนการทำงานที่คำนึงเรื่องการตอบสนองความต้องการของลูกค้าให้ดีที่สุดเพื่อให้ได้รับงานในอนาคตต่อไป

2)  ด้านการผลิต

บริษัทฯ มีขั้นตอนการแปรรูปโครงสร้างเหล็ก คือ การตัด เจาะ เชื่อม และทำสีหรือเคลือบสี
โดยทำตามแบบที่ลูกค้ากำหนด ดังนั้น รูปแบบผลิตภัณฑ์จึงเปลี่ยนแปลงอยู่ตลอดเวลา (Tailor
Made) ซึ่งส่งผลให้บริษัทฯ มีโอกาสทำงานผิดพลาดได้มากกว่าการผลิตผลิตภัณฑ์ที่เป็นรูปแบบเดียว
(Mass Production) ดังนั้น บริษัทฯ
จึงต้องมีวิศวกรและทีมงานที่มีความสามารถและประสบการณ์สูง โดยบริษัทฯ
ได้จัดให้มีการฝึกอบรมพนักงานเพื่อให้เกิดความรู้ความเข้าใจในงานและสามารถแก้ไขปัญหาของงานที่เกิดขึ้นได้
และในปี 2549 ที่ผ่านมานี้ บริษัทฯ
ได้จัดการประชุมวิศวกรและผู้ที่เกี่ยวข้องทุกฝ่ายเป็นประจำทุกรายไตรมาสเพื่อแลกเปลี่ยนประสบการณ์การทำงานของแต่ละโครงการ
(Lesson & Learn) เพื่อให้เกิดการเรียนรู้และช่วยลดความผิดพลาดในการผลิตได้

3) ด้านวัตถุดิบ

ความผันผวนของราคาวัตถุดิบหลักของบริษัทฯ อันได้แก่ เหล็กแผ่น เหล็กรูปพรรณ
วัตถุดิบที่ทำมาจากเหล็ก เช่น ลวดเชื่อม เป็นต้น เพื่อใช้ในการแปรรูปผลิตภัณฑ์ของบริษัทฯ
เปลี่ยนแปลงขึ้นลงตามภาวะตลาดภายในประเทศที่มีผู้ผลิตเหล็กน้อยรายและภาวะของตลาดโลก
ซึ่งการเปลี่ยนแปลงกำลังการผลิตของประเทศจีนมีอิทธิพลต่อกำลังการผลิตและราคาของเหล็กทั่วโลกอย่างมาก
จึงทำให้การประมาณการราคาเหล็กในอนาคตเป็นไปได้ยาก
แต่จากการรายงานของสถาบันเหล็กและเหล็กกล้าแห่งประเทศไทยได้ประมาณการไว้ว่า
ราคาเหล็กยังอยู่ในระดับสูง ซึ่งความผันผวนของราคาวัตถุดิบดังกล่าวสามารถส่งผลกระทบต่อธุรกิจ
ฐานะทางการเงิน การวางแผน และผลประกอบการของบริษัทฯ ได้

เพื่อลดความเสี่ยงที่อาจเกิดขึ้น บริษัทฯ ได้เสนอราคางานในแต่ละโครงการ
โดยให้ลูกค้าเป็นผู้รับผิดชอบจัดหาวัตถุดิบให้ หรือกรณีที่ต้องรับผิดชอบจัดหาวัตถุดิบเอง บริษัทฯ
จะเจรจากับผู้ผลิตหรือผู้ขายเหล็ก (Supplier) เพื่อกำหนดราคาคงที่ตลอดทั้งโครงการ
ประกอบกับการติดตามสถานการณ์ราคาเหล็กอย่างใกล้ชิดเพื่อประมาณการราคาและช่วงเวลาในการสั่งซื้อได้อย่างเหมาะสม

4) ด้านแรงงาน

ในช่วงปี2549 ที่ผ่านมานี้
เนื่องจากปริมาณความต้องการวิศวกรและแรงงานมีฝีมือที่มีประสบการณ์ขยายตัวเพิ่มขึ้นตามการขยายตัวของงานโครงการขนาดใหญ่ทั้งในส่วนของภาครัฐบาลและภาคเอกชน
อีกทั้งความต้องการแรงงานเพื่อไปทำงานต่างประเทศเพิ่มมากขึ้นทำให้บริษัทฯ
มีอัตราการลาออกของพนักงานสูง โดยบริษัทฯ
ได้ดำเนินการปรับโครงสร้างพนักงานเพื่อให้มีสายความก้าวหน้าในงานรับผิดชอบ
จัดฝึกอบรมและพัฒนาให้มีความรู้ความสามารถอยู่เสมอ
ตลอดจนการปรับโครงสร้างเงินเดือนค่าจ้างให้เหมาะสมกับภาวะตลาดตามการปรับตัวขึ้นของค่าแรงขั้นต่ำ
ซึ่งส่งผลกระทบให้ต้นทุนค่าแรงสูงขึ้นอย่างน้อยประมาณร้อยละ 6 ของต้นทุนค่าแรง ทั้งนี้ บริษัทฯ
ได้นำปัจจัยแนวโน้มเงินเดือนค่าจ้างที่สูงขึ้นดังกล่าวเข้ามาพิจารณาประกอบการประมาณราคาเสนองานต่อลูกค้าเพื่อให้บริษัทฯ
สามารถควบคุมต้นทุนแรงงานได้อย่างมีประสิทธิภาพ

(2) ความเสี่ยงด้านการเงิน

1) ด้านความผันผวนของอัตราแลกเปลี่ยน

ถึงแม้ว่าในระหว่างปี 2549 อัตราแลกเปลี่ยนมีความผันผวนค่อนข้างมากและบริษัทฯ
มีรายได้ที่เป็นสกุลเงินตราต่างประเทศ ซึ่งมาจากการทำงานโครงการส่งออก
ในขณะเดียวกันก็มีการนำเข้าวัตถุดิบเป็นสกุลเงินตราต่างประเทศ
ตลอดจนการเข้าไปลงทุนในต่างประเทศ ส่งผลให้บริษัทฯ
มีความเสี่ยงด้านความผันผวนของอัตราแลกเปลี่ยน แต่บริษัทฯ
มีมาตรการในการลดผลกระทบดังกล่าว คือ มีการป้องกันความเสี่ยงโดยการทำ Forward Rate
ไว้กับธนาคารพาณิชย์
รวมทั้งมีการนำเงินตราต่างประเทศที่ได้รับไปชำระหนี้แก่เจ้าหนี้ที่เป็นสกุลเงินตราต่างประเทศ

2) ด้านอัตราดอกเบี้ย

ณ สิ้นปี2549 บริษัทฯ มีเงินกู้ยืมระยะยาวจากสถาบันการเงินภายในประเทศคงเหลือจำนวน 75
ล้านบาท
ซึ่งกู้ยืมเพื่อวัตถุประสงค์ในการลงทุนในโครงการต่างๆที่เป็นการดำเนินงานตามปกติของธุรกิจ
โดยจะต้องชำระคืนเงินต้นและดอกเบี้ยทุกๆ 6 เดือนจนถึงปี 2551 โดยบริษัทฯ
มีข้อตกลงกับสถาบันการเงินดังกล่าวว่าจะต้องดำรงอัตราส่วนทางการเงินต่างๆได้แก่
อัตราส่วนหนี้สินต่อส่วนของผู้ถือหุ้นไม่ให้เกิน 2.5 เท่า อัตราส่วนความสามารถในการชำระดอกเบี้ย
ไม่น้อยกว่า 2 เท่า และอัตราส่วนความสามารถในการชำระหนี้ ไม่น้อยกว่า 1.5 เท่า ดังนั้น
บริษัทฯ อาจมีความเสี่ยงหากไม่สามารถดำรงอัตราส่วนทางการเงินตามที่กล่าวมาได้
อย่างไรก็ตามในปี2549 ที่ผ่านมา บริษัทฯ
สามารถดำรงอัตราส่วนทางการเงินให้อยู่ภายใต้ข้อกำหนดได้

(3) ความเสี่ยงด้านกฎหมายและคดีความ

ในปี 2549 ตามที่บริษัทฯ มีคดีฟ้องร้องกับบริษัทแห่งหนึ่งในต่างประเทศ (บริษัทคู่สัญญา)
ซึ่งอยู่ในขั้นตอนการพิจารณาของศาลทรัพย์สินทางปัญญาและการค้าระหว่างประเทศกลาง
ซึ่งผลคดียังไม่สามารถคาดการณ์ได้ อย่างไรก็ตามบริษัทฯ
ได้มีการตั้งสำรองสำหรับผลเสียหายที่อาจจะเกิดขึ้นบางส่วนจากคดีความดังกล่าวไว้ในงบการเงินปี
2549 แล้ว (ข้อมูลเพิ่มเติมตามหัวข้อ2.7:
ข้อพิพาททางกฎหมายและตามหมายเหตุประกอบงบการเงินที่27)